ธปท.ยันสินเชื่อเอสเอ็มอีปีนี้ยังโตต่อ
ระบุลูกค้ารายใหญ่เริ่มอิ่มตัวชี้แบงก์ดูกระแสเงินไม่ดูบัญชี
7 ม.ค. 2556

ระบุลูกค้ารายใหญ่เริ่มอิ่มตัวชี้แบงก์ดูกระแสเงินไม่ดูบัญชี
ธปท. ชี้ปีนี้สินเชื่อเอสเอ็มอียังไปได้ แต่สินเชื่อรายใหญ่จะชะลอตัว
นางสาลินี วังตาล ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ในปีนี้สินเชื่อรายใหญ่อาจจะขยายตัวในอัตราที่ชะลอลง ในขณะที่สินเชื่อเอสเอ็มอี สินเชื่อบุคคล และลีสซิง จะขยายตัวสูงต่อเนื่องจากปีที่แล้ว 
การที่สินเชื่อดังกล่าวจะยังขยายตัวในอัตราที่สูงขึ้น เนื่องจากการจับจ่ายในประเทศขยายตัวได้ดี และยังมีนโยบายภาครัฐหนุน เชื่อว่าธนาคารพาณิชย์มองออกแล้วว่า เอสเอ็มอีเป็นกลุ่มลูกค้าที่น่าจับตา เป็นกลุ่มลูกค้าที่กว้างใหญ่ หรือบลูโอเชียน ที่ธนาคารพาณิชย์จะเข้าไปทำมาหากินได้
สำหรับลูกค้ารายใหญ่มีจำนวนจำกัด ธนาคารพาณิชย์ต้องแข่งขันกันสูงเพื่อแย่งลูกค้า จนต้องเสนออัตราดอกเบี้ยเงินกู้ต่ำตัดราคากัน ทำให้กำไรในกลุ่มนี้ลดต่ำลง 
ดังนั้น ธนาคารพาณิชย์หันมาหากลุ่มที่จะทำกำไรให้เพิ่มขึ้น นอกจากรายย่อยแล้วก็มีเอสเอ็มอีที่ยังเป็นตลาดที่กว้างและมีอนาคต แม้การขยายตัวในปัจจุบันจะไม่หวือหวา แต่อย่าลืมว่าต่อไปเอสเอ็มอีที่มีหลากหลาย ทั้งเอสเอ็มอีรายใหญ่ รายกลาง และรายเล็ก ต้องโตขึ้นในวันข้างหน้า จึงถือเป็นกลุ่มที่ธนาคารจับตามองอยู่แล้ว
“เอสเอ็มอีรายใหญ่ที่มีวงเงินกู้หลักมากกว่า 100 ล้านบาท ไม่น่าจะมีปัญหาในการเข้าถึงบริการทางการเงินในระบบ หรือขาดแคลนสินเชื่อ ส่วนเอสเอ็มอีขนาดกลางซึ่งมีวงเงินกู้หลักมากกว่า 10 ล้านบาท และเอสเอ็มอีรายเล็กวงเงินกู้ระดับ 35 ล้านบาท อาจจะมีปัญหาเข้าไม่ถึงสินเชื่อเพื่อจะนำมาขยายธุรกิจให้เติบโตอยู่พอสมควร โดยเฉพาะรายเล็กที่จะขยับเติบโตขึ้นไปเป็นเอสเอ็มอีขนาดกลางยิ่งมีข้อจำกัดมาก เพราะไม่สามารถกู้เงินได้วงเงินสูง เนื่องจากการกู้ต้องใช้หลักประกัน เช่น ที่ดิน โรงงาน ฯลฯ ไปค้ำประกันอยู่ แต่กลุ่มนี้มีหลักประกันไม่เพียงพอที่จะไปขอกู้เพิ่ม กลายเป็นปัญหาคอขวด จะโตก็ยังโตไม่ได้ เช่นเดียวกับเอสเอ็มอีรายเล็ก หรือรายจิ๋ว” นางสาลินี กล่าว 
นางสาลินี กล่าวว่า กลุ่มเอสเอ็มอีจะได้รับสินเชื่อหรือไม่ เป็นเรื่องที่จะต้องพิจารณา เนื่องจากกลุ่มนี้จะทำบัญชีไม่เป็นระบบ ฉะนั้นหากปล่อยกู้ธนาคารเองก็คงไม่ดูบัญชี แต่จะดูจากยอดขาย หรือค่าใช้จ่ายในการดำเนินงาน อาทิ ค่าเช่า ค่าวัตถุดิบ ค่าแรงงาน ควรจดเอาไว้ให้ธนาคารประเมินได้บ้าง ธนาคารสามารถพิจารณาว่าจะให้กู้คู่ไปกับกระแสเงินสดได้ 
“ถามว่าพูดมาทั้งหมด เอสเอ็มอีไทยจะมีอนาคตหรือไม่ ขอยืนยันว่ามีอนาคตแน่นอน เพราะถึงที่สุดธุรกิจมันก็จะโตไปกับภาวะเศรษฐกิจที่เอื้ออำนวย ในระยะต่อไประบบแบงก์พยายามกระจายพอร์ตสินเชื่อจากรายใหญ่ที่ 80% แต่ในส่วนของหลักเกณฑ์อะไรบางอย่างของ ธปท.เอง ที่อาจจะแข็งหรือเข้มงวดไปทำให้แบงก์หรือผู้ให้กู้ยังเข้าถึงกลุ่มลูกค้าเอสเอ็มอีรายจิ๋ว รายย่อยได้มากขึ้น ง่ายขึ้นนั้น ธปท.ก็กำลังพิจารณาอยู่ว่าอะไรควรทำบ้าง” ผู้ช่วยผู้ว่าการ ธปท. กล่าว